**Kompani13** er et figurteaterkompani som ble etablert i 2013. Ensemblet har tilholdssted i Bergen, der de benytter produksjonslokalene til Dukkenikkernes Teaterverksted.

Kompani13 ble etablert 13. september 2013 av Jan Holden, Steinar Thorsen og Jorunn Lullau. Etableringen skjedde i tilknytning til at Holden og Thorsen hadde tatt initiativ til å utvikle en figurteaterforestilling som fikk tittelen *Svev*. Formelt ble det nye ensemblet registrert i Brønnøysundregistrene i 2014. Kompaniet mottok Bergen kommunes Etableringsstipend i 2014.

I mars 2016 ble ensemblet kontaktet av et ungarsk teaterkompani ved navn Kava Kulturalis Muhely, som ønsket å samarbeide om et teaterprosjekt med støtte fra EØS. Forestillingen *Peer Gynt – God's Choice* ble resultatet av dette samarbeidet. Den ungarske samarbeidspartneren har spesialisert seg på såkalt «Community Theatre»; en form for interaktive teaterforestillinger der publikum er med på å utvikle handlingen i stykket underveis. Som ledd i samarbeidet mellom det ungarske og det norske ensemblet fikk Kompani13 veiledning fra sine ungarske kolleger i å lage interaktive forestillinger. *Peer Gynt – God's Choice*, bygger på Henrik Ibsens klassiske skuespill *Peer Gynt*, men publikum har en avgjørende rolle i forestillingens handlingsforløp. Forestillingen har elever i ungdomsskole og videregående skole som primær målgruppe, og med utgangspunkt i Ibsens drama fokuserer oppsetningen på samtidens flyktningstrøm til Europa. Teaterformen i forestillingen veksler mellom dukketeater, maskespill, skyggespill, filmklipp og stillbilder, samt fortellerteater med skuespillere som fører ordet. Dukkene i forestillingen er fremstilt av dukkemaker Monika Solheim.

Per 2021 består kompaniets faste ensemble fortsatt av grunnleggerne Steinar Thorsen og Jorunn Lullau. I Bergen har Cornerteateret vært gruppens faste spillested siden oppstarten, i tillegg til en omfattende turnévirksomhet. De har også hatt utendørsoppsetninger blant annet på Bryggen og Torgallmenningen som en del av programmet under Festspillene i Bergen.

I 2020 forberedte kompaniet premieren på forestillingen *Kan du plystre, Johanna*. Regissør for forestillingen var svenske Lasse Åkerlund, som Kompani13 også hadde samarbeidet med tidligere.

Medlemskap
----------

Kompani13 er medlem av følgende interesseorganisasjoner og teaterfaglige fellesskap:

* PROSCEN
* Danse- og Teatersentrum
* Vestlandske Teatersenter
* UNIMA Norge – forening for figurteater

Referanser
----------

1. 1 2 3 4  Kompani13. «Årsmelding 2014» (PDF). Arkivert fra originalen (PDF) 3. desember 2017. Besøkt 2. desember 2017.
2. ↑  Kompani13. «Kompani13 - Hvem er vi?» (PDF). Arkivert fra originalen (PDF) 3. desember 2017. Besøkt 2. desember 2017.
3. 1 2  Kompani13. «Årsmelding 2016» (PDF). Arkivert fra originalen (PDF) 3. desember 2017. Besøkt 2. desember 2017.
4. ↑  «kompani13 :: Peer Gynt - God´s Choice!». *www.kompani13.no* **(norsk)**. Arkivert fra originalen 3. desember 2017. Besøkt 2. desember 2017.
5. ↑  «kompani13 :: OM OSS». *www.kompani13.no*. Arkivert fra originalen 3. desember 2017. Besøkt 2. desember 2017.
6. ↑  «Figurteater om vennskap mellom generasjoner (TV-innslag)». *TV Vest*. 2. mars 2020. Besøkt 21. april 2021. «Kompani 13 setter i disse dager opp stykket "Kan du plystre Johana" på Cornerteateret i Bergen. Dette er et meget kjent stykke i Sverige, og vises fast på svensk hver TV jul. Stykket som spilles både med dukker og mennesker tar for seg samspillet mellom mennesker og generasjoner, og er en familieforestilling.»

Eksterne lenker
---------------

* Kompani13s nettsted – besøkt 2. desember 2017